INSCRIPTIONES ET DISTICHA 283 
Elegi 
Lux hodierna pari memorat tibi tempora ritu 
quae voluisti homini quaeque sacrare Deo. 
Nam schola doctorem, te templa habuere ministrum 
quot numerant annos saecula secta quater. 
Tot iam annos pueri dociles iuvenesque magistrum 
te audire et laeta discere fronte solent; 
totque sacerdotem Christi te turba veretur 
in templisque tuo pendet ab ore pia. 
Te extollunt omnes, quaerunt matresque patresque 
quae tibi laus hodie, quis tribuatur honor. 
Gaudia quanta moves, quod nunc tibi fascia collum 
ornet et in media sculpta corona cruce, 
ultro quam misit, cui dat Victoria nomen 
Princeps, qui sapiens Itala fata regit! 
Credere qui natos tibi consuevere parentes, 
te praeceptorem te celebrantque ducem. 
Spargis enim teneras in mentes lumina docte, 
et monstras vitae qua via recta patet. 
Ergo nil mirum, si te reverentur alumni, 
teque colunt toto corde vocantque patrem; 
si, qui te novit, te exoptat dicere amicum, 
expetit et semper tempora fausta tibi. 
Illa igitur cuncti ferimus felicia vota, 
ut tibi praeclarum pergere detur iter, 
altera et ut possis vicesima quinta videre 
tempora sollemni concelebranda die! 
Quod si non poterit lux haec fulgere poetae, 
collegas lustret discipulosque tuos. 
A°*D*VII*ID'DEC'AN*'MCMXIX 
